[image: ]

-NAJAVA ZA MEDIJE

Poreč, 14. srpnja 2025.

Porečko ljeto: Ovoga tjedna Marko Tolja u marini, Klapa Hrvatske ratne mornarice „Sveti Juraj“ na Trgu, ribarska fešta, kino pod zvijezdama, La mula de Parenzo Tour…

Poreč i ovoga tjedna nudi raznovrstan i bogat program za sve uzraste – domaće posjetitelje i turiste. Od sajma istarskih proizvoda do glazbenih večeri, interpretativnih šetnji, koncerata i filmskih projekcija, ljetne večeri u gradu pružaju brojne prilike za opuštanje i uživanje na otvorenom.

U ponedjeljak, 14. srpnja, od 9 do 20 sati na Trgu slobode održava se Smotra istarskih autohtonih proizvoda. Posjetitelji će imati priliku kušati i kupiti domaće proizvode lokalnih OPG-ova, upoznati njihove proizvođače te podržati očuvanje istarske tradicije i gastronomije.

Program se nastavlja u utorak, 15. srpnja, kada je na rasporedu glazbena večer Music on Square. Na Trgu slobode od 21 sat nastupaju lokalni bendovi, stvarajući ugodnu atmosferu za ljetnu šetnju i druženje u srcu grada.

Srijeda pod zvijezdama: Marko Tolja, jazz u Lapidariju i ribarska fešta u Červar Portu

Srijeda, 16. srpnja, donosi čak tri večernja programa u različitim ambijentima. U sklopu serijala Sunset Vibes Poreč, na pozornici u Marini Poreč, s početkom u 21 sat, nastupa Marko Tolja, jedan od najistaknutijih vokalnih umjetnika nove generacije. Višestruki dobitnik nagrade Porin, glazbenik kojeg mnogi nazivaju hrvatskim Frankom Sinatrom, poznat je po vrhunskim interpretacijama, sofisticiranom glazbenom izričaju i elegantnoj scenskoj prisutnosti. Njegovi koncerti nose dašak klasike i šarma nekih prošlih vremena, a istodobno zrače svježinom i suvremenim stilom. Uz more, pod zvjezdanim nebom i zalaskom sunca u pozadini, očekuje nas večer za pamćenje – savršena kombinacija mediteranske atmosfere i vrhunskog glazbenog doživljaja.

Istoga dana, u potpuno drugačijem ugođaju, održava se i program Jazz u lapidariju – intimna večer vrhunskog jazza u jedinstvenom prostoru Lapidarija Zavičajnog muzeja Poreštine, s početkom u 21 sat. Nastupa kvartet Tončija Grabušića, jednog od najznačajnijih imena hrvatske jazz scene. Uz njega su na pozornici Damjan Grbac (kontrabas), Aldo Foško (klavir) i Luka Vrbanec (alt saksofon). 

Istu večer, od 20 sati, u Červar Portu na rivi Amfora, održava se Ribarska fešta, nezaobilazni događaj za sve ljubitelje lokalne kuhinje i dobre zabave. U organizaciji Mjesnog odbora Červar Porat i Grada Poreča-Parenzo, večer će biti ispunjena bogatom ponudom lokalnih ribljih specijaliteta, osvježavajućih pića i glazbenim nastupom grupe Malvazija.

Četvrtak uz klapu i interpretativnu šetnju kroz povijest

U četvrtak, 17. srpnja, u 19 sati na rasporedu je La mula de Parenzo Tour – interpretativna šetnja kroz starogradsku jezgru. Ova vođena tura kroz legende i priče oživljava bogatu povijest grada i nudi posjetiteljima novo viđenje poznatih ulica.

U 21 sat, na Trgu slobode, nastupa Klapa “Sveti Juraj” – Hrvatske ratne mornarice, poznata po dojmljivim vokalnim izvedbama i emotivnom glazbenom izrazu koji publici pruža autentičan doživljaj hrvatske klapske tradicije.

Filmski petak i klasika u Eufrazijani

U petak, 18. srpnja, s početkom u 21 sat, program Poreč Sunset Cinema donosi prvu u nizu filmskih projekcija na otvorenom. Na jedinstvenoj lokaciji gradske plaže – u hladu borova pokraj Suda, prikazuje se film “Potpuni neznanac” (A Complete Unknown) – biografska priča o životu i usponu Boba Dylana, jednog od najutjecajnijih kantautora svih vremena. Posebnost ovog filmskog programa nije samo u lokaciji, već i u atmosferi koju stvaraju DJ setovi prije i nakon projekcija, pružajući posjetiteljima ugođaj opuštenog ljetnog druženja pod borovima i zvjezdanim nebom.

Također u petak, Eufrazijeva bazilika, UNESCO-v spomenik svjetske baštine i jedan od najljepših primjera ranokršćanske arhitekture na Mediteranu, postaje pozornica za vrhunsku klasičnu glazbu. U sklopu programa Koncerti u Eufrazijani, u organizaciji Pučkog otvorenog učilišta Poreč, nastupa Zagrebački komorni orkestar. Ulaznice su dostupne putem sustava rezervacije-poup.hr, kao i na samom ulazu u baziliku od 20 sati.

Više informacija o događanjima dostupno je na službenoj stranici Turističke zajednice Grada Poreča: www.myporec.com


TURISTIČKA ZAJEDNICA GRADA POREČA

